钦定古今图书集成/明伦汇编/官常典/第752卷 > 林日瑞 郭天吉 马爌 哈维新 蓝台
## 钦定古今图书集成/明伦汇编/官常典/第752卷 > 林日瑞 郭天吉 马爌 哈维新 蓝台

姚世儒　、罗俊杰　、赵宦

按《明外史》本传：“日瑞，字浴元，诏安人。万历四十四年
进士。历庐州、池州二府推官，迁户部主事，进员外
郎中。崇祯四年，出为浙江右参议，改江西右参政，忧
归。服阕，起故官，分守湖东属县铅山界。闽妖人聚山
中，谋不轨，围铅山。日瑞击败之，捣其巢。屡迁陕西左
右布政使。十五年六月，迁右佥都御史，代吕大器巡
抚”甘肃。其年冬，京师被兵，疏请率师入卫。帝念甘镇
要地，令以副将代行，青海贼挟赏击走之。明年十月，
李自成据关中，分兵四出攻掠。初犯宁夏，官军三却
之，杀其精卒数千。贼走西安，多散入河南。及攻榆林，
榆林陷，遂攻宁夏，总兵官官抚民出降。宁夏陷，其别
将贺锦犯兰州，州人开城迎贼，贼遂渡黄河，凉州、庄
浪二卫亦降，即进逼甘州。日瑞闻贼急严兵，且结西
羌以待。廷议以为不胜任，遣杨汝经代之。未至，日瑞
率副将郭天吉等扼贼河干。十二月，贼踏冰直抵城
下。日瑞入城，战且守。贼使诸生说降，戮之以徇。大雪，
士皆堕指，守者引贼上，城遂陷。执日瑞诣锦，诱以美
官。日瑞大骂，被磔于市。天吉及总兵官马爌，抚标中
军哈维新、姚世儒，监纪同知蓝台，里居总兵官罗俊
杰、赵宦并死之。福王时，赠日瑞兵部尚书，台太仆少
卿，皆赐祭葬。

===焦源溥〈从兄源清〉===按《明外史》本传：“源溥，字涵一，三原人。万历四十一年
进士。历知沙、河、濬二县，考最，召为御史。熹宗嗣位，移
宫议起，刑部尚书黄克缵请宽盗宝诸奄，源溥抗疏
折之曰：‘光宗，神宗元子也。为元子者为忠，则为福藩
者非忠。孝。端、孝靖，神宗后也；为二后者为忠，则为郑
贵妃者非忠。孝。元孝和，光宗后也。为二后者为忠，则’”
为李选侍者非忠。贵妃三十年心事，人谁不知？至张
差持梃，危在呼吸，尚忍言哉！况当先帝御极之初，突
传皇祖封后之命。及请封不得，而冶容进矣。张差之
梃不中，则投以丽色之剑，崔文昇之药不速，则促以
李可灼之丸。痛哉！先帝欲讳言进御之事，遂甘蒙不
白之冤。今即厚待贵妃，始终恩礼。而郑养性之都督，
不可不夺也，崔文昇必不可不磔也。若竟置弗问，不
几于忘父乎？至李选侍，不过一宫人，更非贵妃比。近
诵圣谕，如所云“阻陛下于煖阁，挟陛下以垂帘”，及凌
虐圣母诸状，有臣子所不忍言者。今即为选侍乞怜，
止可求陛下曲宥前辜，量加恩礼，而移宫始末，必不
可得而抹𢫬也。盗宝“诸奄，心怀叵测，必不可得而宽
宥也。若竟置诸奄弗问，不几于忘母乎？”末诋克缵受
赇骪法。克缵愤，疏辨，亦诋源溥。源溥再疏劾之，并及
府丞邵辅忠。俄请召还，争国本，忤税珰诸臣。畿辅俵
马为民患，疏请输直。天启二年以忧归。服阕还朝，出
按真定诸府，例转凤阳兵备副使。时崔文昇出镇两
淮，欲甘心源溥，遂移疾归。崇祯二年起故官，分巡河
东道。预平大盗王嘉引，迁宁武参政。再有平寇功，就
迁山西按察使。七年擢右佥都御史，巡抚大同。时边
事日棘，兵缺伍饷又久乏岁洊，饥民无糠籺，至淘马
粪以食。源溥亟请蠲赈，且增兵饷，当事不能应。逾年，
遂自劾求去。监视中官魏国征摭论其不职，坐罢归。
十六年冬，李自成陷关中，源溥被执。胁降不屈，勒令
输金。源溥瞋目大骂曰：“瞎贼！吾不能生啖尔肉，安从
得金？速杀我，毋多言！”骂不绝声，拔其舌，支解死。从兄
源清，字湛一，万历中举进士。除户部主事，再迁广平
知府。历山东按察使，山西左布政使。崇祯五年以右
佥都御史巡抚宣府。七年秋，坐万全左卫失守，夺官
谪戍。久之，释还。与源溥同被执。抗节不食七日死。